Дила хIянчи гьарахълибадси тяхIярли бирес багьандан, ахъси температурара, сурс-кьакьари изнира халхIедаралли, ну вайтIа ахIенра ва гIяхIси куцличил сайра.
«Итни бархIи дила къуллукъуначи тамай чарухъес пикрибарилра», – буриб Ариасли сунела багьахънилизиб.
Бурямтала Саффира-Симпсонна умцла хIясибли сунес гьалабван 4-ибил даража бедибси Фелиция бурям, тропикуналаси тIашбизличи хIярхIбиуб ва гIур талат бархIи тамай тIутIукабиуб. 
Илала убкалунси асарли дахъалгъунти островтачи чяхI-заб хиб, амма гьанналичи бикайчи сегъунти-биалра зарултачила яра шинни дуцниличила балахъули ахIен. 
Заб умцан хIясибли 6,34 дюймличи адиркути Оаху островличирти заб-марка «пайдалативан» хIисабдарибтири.
ЦацадехIти чяхI-заб къукъу-рямкьярла бурямтачилти ва зумати лямцIла цIамачилти сарри.
Даг Кокодализиб Airlines PNG компанияла CG4684 рейсван, Twin Otter самолетли кабиэс кьасбариб, амма ил кьас бетерхахъес хIебиуб. 
КIинайс кабиахъес халбируси заманалис, гъамхIисабли, 10 минут гьалаб ил беткахъиб.
Кабикибси мер ишбархIи белгибариб, амма иличи ваэс илцадра къиянни саби, хIятта ил анцIбукь кабикибси мерличи букьяхъес ва мицIирли калунти баргахъес багьандан, кIел полицей джунглибази убяхIкабатуртири.
Илди умцIлаби къияндулхъутири, самолет кабиахъес диргалабухъунси баягъи вайси аргъличирли.
Макбет кьакьализибси хъулиб газ дураарбукьниличибли баргберд бетаъниличила балахъули саби.
Газ дураарбукьниличила унрани зянгъдяхъили гIергъи, газла компанияла вакил анцIбукь кабикибси мерличи вакIиб. 
Хасси вакил саибхIели хъулиб баргбердни бетаур.
Халати дяхъи-хъасличила багьахъурси ахIенри, амма, баргбердни бетаурхIели мякьлаб балбикибти ва шоклизибикибти бегIла камли шел адамлис медицинала кумек хIяжатбикиб.
Хъулив чилра аги.
ИлхIели 100 азирличибра имцIати адам ил районнизибад гечбарибтири.
Гольф ва регби Олимпиадала хIязанала программализи чардулхъан.
Халкьани-ургабси олимпиадала комитетли ишбархIи Берлиннизиб дураберкIибси детурхахъуси комитетла заседаниели илди жураби кадерхахъес тIамри дедиб. Регби, дурусли регби-юнион ва гольф спортла цархIилти шел журала мерличир чердикIиб, илди Олимпиадала хIязанази кадурхахъни хIербарес багьандан.
ТIамри дедили, 2005-ибил дуслизир Олимпиадала хIязаназирад уркасибти сквош, каратэ ва роликунала конькибачиб кабулхъни, илкьяйдали бейсбол ва софтбол Олимпиадала программализи кадерхахъес кьасбарибсири. 
ТIамри дедни гIурхIели октябрличиб Копенгагеннизиб бетурхуси МОК-ла заседаниеличиб тасдикьбарес гIягIниси саби.
Хьунул адамтала уми имцIадарни лебтанилра гIеббурцули ахIенри.
2004-ибил дусла Олимпиадала хIязанала арцла медалист Амир Ханни иб: «Дила уркIила мурхьдешлизиб пикрибируливан, хьунул адамти бирхIес гIягIнити ахIен. Ил ну вегIси пикри саби». 
Сунела баянтачи хIерхIеили, илини, 2012-ибил дуслизир Лондоннизир детурхути Олимпиадала хIязаначиб, британияла спортсменти гIеббурцниличила багьахъур.
Бирмингемла тажла Судлизиб судла заседание бетерхур ва 3-ибил августличиб таманбиуб.
АнцIбукь кабикибси мерличив уцибси бузахъанни (ведущийли), сай чевхъни уббирхъулри ва хIябцIалицад адамли сунечи челкьути шишназивад мяхIкамиэс багьандан, тIерхьа пайдалабарни кабилзахъулри.
Судла бетурхни гъарацIбикахъес кьасбарнилизивра Блейк гIяйиблавариб.
Судьяни Блейклизи ил «чараагарси» саби ва сай туснакълизи вархьили вирар или, буриб. 
ЦIябси энергия – ил гьеч чехIебиуси цIакь саби, суненира даим ГIялам-гIяршличи асарбируси.
Ил лебниличила багьурсири ГIялам-гIярш гьарзабикIниличи илини  бируси асарличибили.
Бацла чедилаличирти декIар-декIарти мераначир гIялимтани, чус чарчари-кьасурби бикIути рельефла жураби белгидарибтири, сарира чебиуливан Бац хIекьли багьлали биштIабикIниличирли детаурти.
Илди чарчари-кьасурби Бацла лебилра чедилаличир даргибтири, ва, гьанбиркуливан, илдачи амосферали селрацад асар барили ахIен. Илини чебиахъули саби, сари детаахъурти геологиялати хIяракатуни ца-бара гьаларван диубли диъни. 
Ил теория, Бацличиб геологиялашалси хIяракат агара бикIуси, кабизличи къаршили саби.
Гьанбик хIясибли, сунечиб баргудуси лебси, хIябхIулан транспортличив мурул адам адамтала бекIализи ухIнавхъун.
Баргберд дураберкIниличи шакдеш акIубси мурул адам, баргбердличивли дяхъи-хъаслизиикили гIергъи уцибсири.
ХIукуматла вакилтас илала у гьачамлис белгили ахIен, амма илдани балули саби, акIни хIясибли ил уйгуртала кьукьяла виъниличила.
2007-ибил дусла сентябрла 17-личир россиялан Алейск шагьарла роддомлизир акIубси Надяла битIакI абзурли 17 фунтличира ца унцияличира цугбикиб.
«Нуша лерилра шоклизир сарри», – иб нешли.
Дудеш сейкIив или, илизи хьарбаибхIели, илини иб: «Илини селра эс хIейуб, ил, хIулби лапIдирули, тIашлири».
Илди шинван диэс гIягIнити сари. Илдани тяп шинниван шала дурайути сари.
Эгер хIуша урхьудублар тIашли диадаллири, хIушани урхьула лутIилизир се-дигара чедаэс дирира, диштIа къаркъуби яра жярга-зекъ.
«Нушани балули кьяйда, чIянкIли ца планеталаси кьаркьала леб, суненира Титанничиб имцIаси жигарчебдеш дакIубируси, ва илис Ванза бикIуси саби», – чебатур Стофанни.
ГIядатлибиубли мурталра дашути сагал дусла открыткаби чучи хIедакIниличила Обонадзавала почтала управлениелизи вецIани мерла адамти гIярзбикIес бехIбихьибхIели, ил аги январла 1-личиб кабизур.
Даг почтала отделениели граждантази ва СМИ-лизи чебберхни тиладибариб. Илдани белгибариб ил дурхIяли почтала 600 документ дигIяндарили диъни, илдала лугIилизир сагал дусла 429 открыткара. 
Пилотагарси бацла орбиталаси «Чандраян-1» аппаратли сунела чебирхъуси зонд (MIP) игьуб. Ил Бацла чедибадли 1,5 километр секундли (яра 3000 миль сягIятли) хъярхъдешличил арцур ва Бацла югла полюсла мякьлаб кьяркьли, амма ункъли кабииб.
ХIябал мягIничерти гIилмула гIягIниахълумала дурабад, бацла зондли сунечиб, гьарил шалиличи кабяхъибси, Индияла пачалихъла байрахъла суратра хиб.
«Судли танбихIларарибси, нугъуна гIерруцибтас баркалла, – иб, багьахъурли кьяйда, пресс-конференцияличиб Сирипорнли. – 
ЦацабехIти кьабулхIебикесра бирар, наб илдала авара агара.
Ну гIерруцес хIядурти адамти лебниличирли, ну талихIчерлира».
Британияли бузахънизилибад Пакистанни хъар-хIерагардеш касили гIергъи, 1947-ибил дуслизиб Пакистанна президентли «политикалати агентуни» кабатур. Илдани федералласи управлениела кьаманала Мер-мусалис гьуни чебиахъу. Управлениела биалли сунела ванзала чебкад арагIебси ари лебси саби.
Пакистанна Конституцияла 247-ибил статья хIясибли, илди агентунани правительствола ва суданала къуллукъуни дедлугнила шайчир жавабкардеш дихути сари.
ИшбархIи савли мерла замана хIясибли сягIят 10 диркухIели Маккализиб, исламла дурхъаси шагьарлизиб, хостел (биштIал гостиница) гъятIбиуб.
Юртлизиб чумал хIяжликьяна хIербирулри, сабира хIяж дурабуркIухIели бархIехъ дурхъаси шагьарлизи бакIибти.
Гостиницала имцIатигъунти гIяхIли ГIярабла Цаладяхъибти Эмиратунала  гражданти сабри.
БебкIибтала лугIи 15-личи абикиб. Гьанбиркни хIясибли, лугIи имцIабирар. 
Леонов, сайра «11-ибил космонавтван» валуси, Советунала Союзла космонавтунала цаибил кьукьяла бутIакьянчи сайри.
1965-ибил дусла мартла 18-личиб илини гьаргси космослизи цайнайс адам дуравхъни дураберкIиб ва космосла гамила дурав 12-ра минутличив имцIали сайцун калун.
Сунела бузери багьандан илини Советунала Союзла Игитла у касиб –  Советунала Союзлизиб чихъси даражала шабагъат.
ВецIал дусла гIергъи илини Союз-Аполлоннаси вазипала, суненира космослизибси бястI таманбиъниличи лишанбируси, советунала бутIалис гьуни чебаахъиб.
Илини иб: «Гъамси заманализиб чебулхъан или гьанбиркахъути, разведкала сегъунтилра баянти агара.
Амма халаси даражализиб урехи гIяшбикнили, урехи гIур агарли биъни иргъахъуси ахIен».
Урехи лебниличи пачалихъла органти хIедирхули диалра, Мэриленд штатла траспортла управлениели ФБР-ла тIалаб хIясибли туннель гIекIиб.
Метролизи гьуни гIекIес багьандан самосвалти пайдаладарибтири, 80 полицейла кумекла кьукьяли биалли, автомобилистуни алавбиахъубли бурхьутири.
Алавбируси машинтала гьуйчиб, шагьарла чеимцIаси уркутIличиб башнила даража селрацад тIашбизниличила багьахъурси ахIенри.
Нигерияли гьалабван багьахъурсири саммитлис жумягI гьалаб саби Африкала континентласи азадси вачарла зонализи каберхес кьасличила.
Африкала союзла вачарла ва промышленностла комиссар Альберт Мучангали Бенин цахIнабикес гIягIниси биъниличила багьахъур.
Вакилли буриб: «Мас бетаънила кьяйдуртачила ва тарифлашал багьа чериргьниличила  нуша вягIдаладиубли ахIенра, амма 2020-ибил дусла июлла 1-личибад вачар бузахъес нушала лерти хьулчни даибти сари».
Космосла станцияла вазипа бехIбихьес гьалабал гигроскоп бетахъниличи хIерхIеили, гьаргси космослизи дурабухъни таманбиайчи, станцияли саби алавлализиб кабизни бихIиб.
Чиаоли ва Шариповли гьуни бургнила бетуцла мотортачибад саби мяхIкамси гьарахъдешличиб биъниличила багьахъур.
Россияла урцни белгибируси Центрли гьуни бургнила бетуцла моторти дузесаиб ва алавлализиб станция лайикьси тяхIярли кабизни сагабариб.
Дело Вирджиниялизиб хIядурбариб, сенкIун гIяйибти чедирхьуси компанияла, интернет-провайдер AOL бузахъусила бекIси офис илаб саби.
Ил цаибил дело сабри, сунезибра саби разили ахIенкъира, спам бикIути, пайдалабирутачи дахъал электронный кагъурти дурхьниличи къаршиси, 2003-ибил дуслизиб кьабулбарибси законопроект хьулчилибуцили, хIукму дурасибси.
21-ра дус виубси Иисус ириъла 2017-ибил дусла январличив бразилиялан  «Палмейрас» клублизивад «Манчестер Ситилизи» шуриуб, балахъуливан, 27-ра миллион фунт стерлингла багьалис.
ИлхIейчивад бразилиялан лерилра абзаназив клуб багьандан 53 хIязлизив виркьули калун ва 24 гол детаиб.
Гьанна бусягIят Турциялизибти дурхIни арцантала A(H5N1) грипплизи биркнила ва иза лишанти агарли диънила черкад дашути багьахънибачи сунела зигаръала дагьахъур доктор Ли-нира. 
АрагIебли тIинтIбиайчи, цацадехIти хIялумцIлаби хIясибли, изала цакьадар камли бубкIахъусили бетаэс гIягIниси саби, гIячихъбариб илини.
Эгер гриппла лишанти кунктили калалли, пациентунани, чула бархIила гIядатласи режим бузахъули, бахъал адамтачи изала чейхъахънила шайчиб урехи лебли саби.
Komen Foundation-на вакил Лесли Он-на (Leslie Aun) гъай хIясибли, организацияли сагаси кьяйда кьабулбарили саби. Ил хIясибли, чула чебкад суд дурабуркIути организациябас грантуни яра арц дедлугес къадагъабируси саби.
Сунела политикаличил Komen-ни Planned Parenthood гIебхIебурцанбиуб, сенкIун конгрессмен Клифф Стирн-ли ахтарди дурабуркIули саби – секьяйда Planned Parenthood-ли сунела арц харждирулил ва ацличила отчетуни дирулил.
Конгрессла энергияла ва вачарла Комитетлизи кабурхуси, ХIерудила ва ахтардила подкомиссияла председатель сайливан, Стирн-ли ахтардирули сай – Planned Parenthood-личирли дурхIни уркайснилис налогунала арц пайдаладирулил яра ахIенал.
ТIамразирад 46 процент касили, итни бархIи Флоридализиб Республикаласи партияли дураберкIибси президентдешличи кандидат виркIнилизир Массачусетсла гьалавла губернатор Митт Ромни чедиикиб.
32-ра процентла тIамрачил палатала гьалавла спикер Ньют Гингричли кIиибил мер буциб. 
«Чедиикибсини лерилра архуси» штат сабливан, Флоридали лебилра сунела 50 делегат гьалабихьиб, республикаласи партияла кандидатла мер багьанданси абзлизив Ромни гьавкьяван гьалаварили.
Къаршидешла акцияла организатортани багьахъурли кьяйда, немецунала Берлин, Кельн, Гамбург ва Ганновер шагьартазиб 100 000-цад адам цалабикили саби.
Берлиннизиб полицияли 6500 къаршидешдирути бейгIун.
Илкьяйда къаршидешла далдуцуни детерхур Парижлизир, Болгарияла Софиялизир, Литвала Вильнюслизир, Мальтала Валлеттализир, Эстонияла Таллиннизир, Шотландияла Эдинбурглизир ва Глазголизир.
Лондоннизиб 200-цад адам автортала ихтиюртала вегIдеш лерти цацадехIти халати офисунала гьалаб къаршидешличил дурабухъун.
Арбякьунси базлизиб, АСТА-личил улкали вягIда къулбасбарибхIели, Польшализир халати къаршидешуни детаур. Илдачирли Польшала правительстволи гьачамлис ил документ тасдикьхIебарес пикрибариб. 
Латвияли ва Словакияли литературалати хъулкидешличил дяви бузахънила (ACTA) Вачарла вягIдализи кадурхни гIелайзи арбухиб.
«МицIираг азаддалтни» организацияли ва мицIирагличил кьяркьли кабулхъни хIебирахънила Пачаласи жамигIятли (RSPCA) хIяйванти лугьути австралияла лерилра мераначир чараагарли видеокамераби кадатахъес жибирули саби.
Сагаси Южный Уэльслизивси RSPCA-ла бекI инспектор Дэвид О'Шаннессини ABC-лизи багьахъурли кьяйда, хIяйванти лугьути австралияла мерани ахтардидирни гIядатласидешли бетаэс гIягIнибиркур.
«ВидеохIерудила тяхIяр, гъайагарли, мицIирагличил бузути лебилра адамтас, мицIирагла гIяхIдешлис цаибил мягIнала биъни, гIячихъси сигналли бетарар».
Дархти Штатунала Геологияласи службала Халкьани-ургабси мерсла картали Исландиялизир мерсдалкьни ил бетаэс жумягI гьалаб чебаахъибси ахIенри.
Исландияла метеослужбалира ардякьунти 48-ра сягIятла бухIнаб Геклы районнизиб мерсла жигардешла сегъунтилра лишантачила хIебагьахъур.
Сунени фаза барсбиъниличи кибси, бурессигъуна мерсла жигардеш бетаур мартла 10-личиб, вулканна чедибси тIярхъила северо-востокла шайчиб.
Дубурла хьарлиур вулканна жигардешличил дарххIедасунти цIудара гъагулти хIисабдарибтири.
Гъагдешличибли, вулкан гьарли-марли баргбердибара яра хIебердибара ибси, бархибдеш акIес бириб.
Саби букьбуи, цIакьси бурямли ва ругертани рамчбялчличи чебяхъяхъибхIели, «Луно»-ла бортличир 120–160 кубический метрла кьадарлизир цIабикьала лерри.
Вертолётунани экипажлизибадти вецIнукIиралра адам берцахъиб, ва цайли цаси дяхъи-хъас бячунси къянкъ сабри.
Даршал метрла бухъянси гами гьуйчиб сабри, удобрениеличилси сунела гIядатласи дех касес багьандан. Гьаланачиб хIукуматла вакилти урухкIутири, илин дех чяхIкабухъахъес бирар или.
Гьалабихьибси барсдеш кIелра палатали 2011-ибил дуслизиб кьабулбарибсири.
Законти кадилзахъуси собраниела иш сессияличиб барсдеш барибсири, кIиибил предложение вакилтала Палатали гьаланачи убкасибсири, гIур биалли мешуси жураличиб итни бархIи Сенатли кьабулбарибсири.
Цажинслати бархбасуни къадагъадарни гьалабирхьуси кIиибил предложение убкаснили, асубирар, гIурхIели илдигъунти бархбасунас гьуни абхьес.
Бетурхнила тяхIяр хIясибли, кIелра палатала бархси резолюция гIурхIели бикIибти законти кадирхьантани, процесс даимбиахъес багьандан, сагали 2015-ибил яра 2016-ибил дуслизиб хIербарили бирар.
Режиссурала дурабадли Вотьела сархибдешунази кабурхар 1973-ибил дуслизир гаши дагьахънира, сунени пикрибируливан, политикаласи цензураличи къаршили.
Франциялан законти кадирхьан варсиуб. Илала жигардеш сай 15 дус виубхIелигъунти детаур, ва сай Дунъяла кIиибти дургъбала замана къаршидешла хIяракатличил вархикиб.
Илини 1998-ибил дуслизиб сунечила жуз белкIун.
1960-ибти дусмазив ил бара гьалаб хъар-хIерагарси бетаурси Алжирлизи, кинорежиссурала дурсри кадирхьес, гIелавяхI чарухъун.
Олимпиадала кIел мургьила медаль касибси, япониялан дзюдоист Хитоси Сайто 54 дусла гIямруличив вебкIиб.
ДулекIлизибси гьимила тумла ракличивли вебкIниличила багьахъур.
Ил талат бархIи Осакализив вебкIиб.
Сайто таманкайубхIели, ил гьалав олимпиадала ва дунъяла чемпионцун ахIенрину, Лебиляпонияласи дзюдюла федерациялизи кабурхуси бучIахънила комиссияла руководителра сайри.
Мекъ ириъ барибтала цаибил дус дикни дурабуркIуси вечерличиб 100-личиб камли ахIи адам лебри.
ХIукуматла вакилтани, дус дикнила хIурматлис дурабуркIуси балбуц гIелайзи арбухниличила багьахъурсири.
Илди дус гьалаб Техаслизиб хъайчикабиибтири ва ил анцIбукь байрамласун гьалмагъуначил ва гъамтачил дураберкIес багьандан, Буффалолизи бакIибтири.
Буффалолизив акIубси 30 дус виубси мурул, къяйк-къуйк дехIдихьибхIели кабушибти авал адамлизивад ца сайри, амма илала хьунул зараллизихIерикиб.
Карно англиялан мезла машгьурси учитель сай, жал алкIахъуси хIурматличилси. Илини «Гьаннала багьуди» ва «ПачяхIласи чевяхIдеш» бикIути белчIудила заведениебазир дурсри кадихьиб. Сунела гъай хIясибли, карьерала даража чихъси замана, илала 9000 бучIанти лебри.
Сунела белкIаназир илини пайдаладирути дугьби цабехIти дурхIнала бегIтани чурхтази халдариб. Балахъуливан, илини занятиебачир лайикьли ахIенти дугьбира пайдаладариб.
Modern Education компаниели ил гIяйиблавариб, халати рекламабала багьахъниби ихтиярагарли автобусуначир кадирхънилизивра, англиян мезла халал учитель сайра или, къунба угьнилизивра.
Ил гьалавра автордешла ихтиюрти дуънилизив гIяйиблаварибсири, амма сегъунтилра гIяйибти чедушибти ахIенри.
Гьалавла студентли багьахъур, сунени «занятиебачир хъулки мез пайдаладирниличила, конспектуназир романтикалати тянишдешличила насихIятуни дедлугниличила ва студентунас сай гьалмагъван виъниличила».
Китай коммунист пачалихъли калниличи хIерхIеили, гIергъити хIябал вецIдусла бухIнаб улкализиб рынокла экономика гьалабяхI арбякьун.
Экономикалашалти цаибти дарсдешуни Дэн Сяопинна бекIдешлиур дурадеркIибтири.
Ил заманаличибад Китайла экономика 90-нали имцIабиуб.
ШалгIеббухъунси дуслизир бегIгьалар Китайли Германияличир имцIали автомобилти экспортличи дархьиб, ва ил кьялилизиб бегIлара халаси рынок лебси, США гIелаббатур.
Гъал дусла гIергъи Китайла ВВП США-лайчиб халасили бетаэс бирар.
«Даниэлла» бикIуси тропикунала бурям, 2010-ибил дусла Атлантикала бурямтала вахтлизиб авъибил бурям саби, сабира Атлантический океанна востокласи бутIализиб акIубси.
Флорида штатлизибси Майамиличибад гъамхIисабли 3000 милла гьарахъси бурямла бегIлара халаси кагибси хъярхъдеш сягIятли 40 милличи (64 километрличи) абиркули саби.
Бурямтала миллатласи центрла гIялимтани, «Даниэль» арбягIличи бикайчи бурямван цIакьбирниличила гьалахили бурули саби.
Бурям гьачамлис урхьудубличибад гьарахъли саби ва Карибла духIнарти улкначира США-личира илини бируси асарлис кьимат кабатес гьамадли ахIен.
Хорватияла тахшагьар Загреблизив акIубси Бобек, Белградла «Партизан» бикIуси футболла клублис виркьули, машгьуриуб. 
Ил илдачил 1945-ибил дуслизив вархикиб ва 1958-ибил дусличи бикайчи илдачил варх калун.   
Командализив вирухIели, илини 468-райна виркьули, 403 гол детаиб.
Чилилра Бобекличир дахъал клублис хIязани хIедариб ва дахъал голани детхIеиб.  
1995-ибил дуслизив «Партизанна» лебилра историялизив ил бегIла гIяхIси футболист виъни марбариб.  
Байрамла шадлихъ лебил дунъяличиб машгьурси Cirque du Soleil кьукьяла хасси шоуличибад бехIбихьиб.  
Илис гIергъи дурадухъун Стамбулла Пачалихъласи Симфонияла оркестр, ансамбль «Янычар» ва далайчиби Фатих Эркоч ва Мюслюм Гюрсес. 
ГIур сценаличи ласбикIути дарбишуни дурабухъун.
Турцияла примадонна Сезен Акссуни италиялан тенор Алессандро Сафиналичил ва грециялан далайчи Харис Алексиуличил далай белчIун.
Ахирличиб турциялан Fire of Anatolia бикIуси делхъла коллективли «Троя» бикIуси спектакль чебаахъиб.               
«Индианаполис Мотор Спидвей»-лизиб бетаурси автомобилтала бехIемцIлизив 13-ра дус виубси мотогонщик Питер Ленц алхун.
Разминкаласи авиличив Ленц мотоциклличивад кайкиб, илала гIергъи абзаначивси илала вархкья Ксавьер Заятли ил гIурра какьур.
Медицинала дежурный персоналли бусягIятал илис цаибси кумек гIеббаахъиб ва мерла больницализи киб, гIур илав ил таманкайуб.
БехIемцIлизив Заят зараллизихIейкиб.
Финансунала арагIебси агиличила гъайикIалли, Сапатеро даимиуб, ишкьяйда или «финансунала тяхIяр экономикала бутIа саби, мягIничебси бутIа».
«Нушала финансунала ибкьси аги гьанна дус даимбиубли саби, гIергъити кIел баз бегIлара къиянти сарри, нуни пикрибируливан, гьанна финансунала рынкани сага-ункъдирес дехIдирхьули сари».
Арбякьунси жумягIлизиб «ЧянкIти хабуртани», хIябал сагати трансляция чеимцIадарили, дурала улкнала мезаначил сагати хабурти далахънила чула ихтиюрти гIяхIцад имцIадирниличила багьахъур.
АрагIебси организацияли гьанналаур англиялан ва япон мезли передачаби дирули сари, чегъамли испан, итальян ва кореялан мезаначил гьатIира ТВ-передачаби, интернетла ва телефонтала передачаби дехIдирхьу.
[bookmark: _GoBack]«Игъбарлис, набчил селра бетхIеур, амма, адамти улкьайти дячи дурабухъес балбизурхIели, ил кахси суратла ну бикьри ветаурра.
Адамти утначил шишни дячес алавбухъун, амма улкьайти дялчули ахIенри.

